Frank Aaen (EL), 2005-05-26:
De to forslag, vi har diskuteret her, viser en hel del om kynisme, for det er sådan, at tobaksindustrien altså ikke bare sælger og tjener penge, de tjener oven i købet flere penge, end der gennemsnitlig tjenes i industrien, ved at sælge en vare, som vi ved er ekstremt farlig for sundheden.
Vi ved også, at de reklamerer for at lokke folk til at ryge mere, vi ved, at de gør alt, hvad de kan, for at komme af med deres produkter med henblik på at få et større overskud.
Men jeg tror alligevel, at for de fleste er det overraskende, at kynismen altså rækker så langt, at de tilmed bruger tilsætningsstoffer, der snyder forbrugerne, der øger deres afhængighed, der gør det nemmere for dem at starte med at ryge og sværere at holde op, som vi var inde på før, og som vi er inde på med det her forslag.
Når sundhedsmyndighederne siger, at nu må vi gøre noget for at nedbringe farligheden ved rygning ved at sætte nogle grænseværdier for mængden af nikotin og tjære og i det hele taget gøre noget for at få nedbragt de sundhedsfarlige følger, og man så kommer med med et forslag om en sænkning af grænseværdierne for at få tobak, der har mindre indhold af tjære og nikotin, så gør industrien det snedige, at de i stedet for at ændre på sammensætningen i tobakken i cigaretten bare prikker nogle huller i cigaretpapiret, fordi det på den måde giver et måleresultat, der kan få det til at se ud, som om man har anvendt tobak, der er mindre nikotin- og tjæreholdig.
Det er altså kynisme.
Nu er jeg jo socialist og imod kapitalisme og synes, at det er noget værre røveri med kapitalisme.
Men der er alligevel også i min verden lidt forskel på en kapitalist, der tjener penge ved at lave nogle nyttige produkter, en kapitalist, der o.k. tjener penge på nogle farlige produkter, som vi dog gerne vil have, og så en kapitalist, som tjener penge ved åbenlyst at lave sundhedsskadelig virksomhed.
For det, der i høj grad er tale om, er en kynisk, sundhedsskadelig virksomhed.
Når man måler reelt, hvad der er af tobak i f.eks. en Princecigaret, så får man resultater 41 mg tjære pr. cigaret.
Når man måler med snyd, som Skandinavisk Tobakskompagni gør det, så får man resultatet 12 mg pr. cigaret, altså væsentlig lavere, men ikke, fordi der er mindre, kun fordi man har snydt med målemetoderne.
Det samme, hvis man måler nikotin reelt, så er der 2,7 mg pr. cigaret, når man måler med snyd, er der kun 1,1 mg pr. cigaret.
De har endda åbenlyst indrømmet, at de i stedet for at gøre cigaretten mildere bare prikkede huller i tobakspapiret, da myndighederne stillede krav om mildere tobak.
En anden ordfører var inde på det før, men det er sådan set lidt værre end det, vi hørte, for det er ikke alene, når Skandinavisk Tobakskompagni skal have kontrolleret deres målemetoder, at de sender bud efter en fra en tysk tobaksvirksomhed, nej, den pågældende tobaksvirksomhed er ejet af British American Tobacco, som også er hovedejer af Skandinavisk Tobakskompagni.
Det vil sige, at når de danske myndigheder skal have kontrolleret, om der måles korrekt, så er den, myndighederne bruger til at få målemetoden kontrolleret, fra samme firma, som skal kontrolleres.
Vi er meget langt ude, og det er derfor nødvendigt, at der hurtigt sker noget, så vi får stoppet det her snyderi og bedrag.
Igen er det sådan, at det naturligvis ville være bedst, hvis man i mange lande kunne gennemføre de samme krav på samme tid og derfor også fint, hvis EU ville gøre noget.
Men indtil videre har EU jo altså ikke gjort noget.
Selv om problemstillingen har været kendt i mange år, og selv om det direktiv, der regulerer det her område, er fra 2001, så er der stadig væk ikke sket noget som helst, selv om man i andre lande har kunnet finde ud af det.
I Canada har man målemetoder og har haft det i mange år, som er mere reelle, når de vurderer tjære- og nikotinindholdet i tobak.
Det er altså ikke, fordi der teknisk er nogen problemer.
Jeg kunne godt tænke mig at vide, jeg ved ikke, om regeringen også har undersøgt det, men hvorfor er der ikke sket noget?
Man kan godt sige, at under det forrige forslag om tilsætningsstoffer var der en lang række tekniske indvendinger mod, hvordan man gør det her, men her har man altså målemetoder, f.eks. i Canada, som er mere reelle end dem, der er tilladt i EU, og det er da forunderligt, at det er sådan.
Vi har altså derfor den opfattelse, at der helt tydeligt er brug for at få presset på, så der sker noget, og der er også brug for nogle overvejelser om, hvad man gør, hvis ikke der sker noget med bedre målemetoder.
Jeg skal afslutte med at sige tak for de positive meldinger, der er kommet fra Socialdemokratiet, Dansk Folkeparti, Det Radikale Venstre og SF, som altså viser, at der er et flertal her i Folketinget for at presse regeringen til, at der sker noget på området.
Der er også en vilje til at afvente, hvad ministeren får ud af sine bestræbelser.
Det vil jeg for så vidt også gerne.
Jeg håber, der sker noget så hurtigt som muligt.
Jeg håber, at det her forslag bliver overflødiggjort af ministerens indsats, men hvis ikke det bliver overflødigt, så må vi selvfølgelig have det frem til anden behandling.
Afstemning